ห่วงชุมนุม 24 มิถุนายนนี้ ขอประชาชนอย่าเข้าร่วม กังวลเสี่ยงแพร่ระบาดโควิด-19
พลเอก ประวิตร วงษ์สุวรรณ รองนายกรัฐมนตรี เป็นห่วงการชุมนุมวันที่ 24 มิถุนายนนี้  พร้อมขอร้องไม่อยากให้มีการเข้าร่วมชุมนุม เพราะอาจเสี่ยงติดเชื้อโควิด-19 พร้อมเห็นว่าไม่สมควรที่จะปักหลักชุมนุมค้างคืน เนื่องจากขณะนี้มีการแพร่ระบาดหนัก ขณะเดียวกันเห็นว่าสถานการณ์ขณะนี้ไม่ใช่ช่วงเวลาที่จะมาชุมนุมกดดันให้นายกรัฐมนตรีลาออกจากตำแหน่ง เพราะบ้านเมืองยังสงบดีและนายกรัฐมนตรีก็ยังคงเดินหน้าทำงานอย่างต่อเนื่อง สำหรับมาตรการดูแลความเรียบร้อยจะมีการสกัดกั้นเส้นทางการชุมนุมหรือไม่นั้น เป็นเรื่องของเจ้าหน้าที่ที่จะดูแล ส่วนแกนนำผู้ชุมนุมที่ยังมีคดีติดตัวจะถือเป็นการฝ่าฝืนคำสั่งของศาลหรือไม่นั้น พลเอก ประวิตร กล่าวว่า จะมีความผิดหรือไม่ให้ว่าไปตามกฏหมายพลเอก ประวิตร ยืนยันว่า พรรคพลังประชารัฐ จะไม่มีการแก้ไขรัฐธรรมนูญมาตรา 114 และ 185 โดยจากนี้จะไปปรับแก้ไขร่างที่เสนอยื่นไปแล้ว ทั้งนี้ในการแก้ไขรัฐธรรมนูญ แม้ว่าแต่ละพรรคก็จะยื่นเสนอร่างแก้ไขรัฐธรรมนูญของตนเอง แต่แกนนำพรรคร่วมรัฐบาลก็จะหารือเรื่องนี้ร่วมกันด้วย ส่วนการใช้บัตรเลือกตั้ง 2 ใบนั้น ทางพรรคพลังประชารัฐเห็นด้วยกับเรื่องนี้ ทั้งนี้ในการเลือกตั้งครั้งหน้าพรรคพลังประชารัฐและพรรคเพื่อไทยจะมีโอกาสได้ร่วมกันจัดตั้งรัฐบาลหรือไม่ พลเอก ประวิตร กล่าวว่า เป็นเรื่องของอนาคต ยังไม่สามารถคาดการณ์ได้ โดยยังไม่ได้คิดในประเด็นนี้ ขณะเดียวกันในฐานะหัวหน้าพรรคพลังประชารัฐ มุ่งหวังให้พรรคมีความเข้มแข็งเป็นหนึ่งเดียว ไม่แตกแยก อะไรที่เป็นไปอย่างสร้างสรรค์และทำให้ประชาชนอยู่ดีกินดี ประเทศมีความก้าวหน้า ทางพรรคก็พร้อมจะทำอย่างเต็มที่